ทิสโก้ติดใจหุ้นจีนเป้า8เดือนได้8%
บลจ.ทิสโก้ ยังมั่นใจเศรษฐกิจจีน เดินหน้าออกกองไชน่า ทริกเกอร์ 8% กองที่ 4 ตั้งเป้ากำไร 8% ใน 8 เดือน
19 ก.ย. 2555

บลจ.ทิสโก้ ยังมั่นใจเศรษฐกิจจีน เดินหน้าออกกองไชน่า ทริกเกอร์ 8% กองที่ 4 ตั้งเป้ากำไร 8% ใน 8 เดือน
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ กล่าวว่า ในขณะนี้ตลาดหุ้นจีนถือเป็นตลาดหุ้นที่มีความโดดเด่นและน่าสนใจลงทุนมากที่สุดบริษัทมองว่า เป็นจังหวะเหมาะสมที่จะเข้าไปลงทุน จึงออกกองทุนเปิดทิสโก้ ไชน่า ทริกเกอร์ 8% # 4 มูลค่า 1,000 ล้านบาท อายุโครงการประมาณ 8 เดือน และตั้งเป้าหมายผลตอบแทนไว้ 8% 
ทั้งนี้ กองทุนจะลงทุนใน Lyxor ETF China Enterprise (HSCEI) ซึ่งเป็นกองทุนอีทีเอฟจดทะเบียนซื้อขายในตลาดหลักทรัพย์สิงคโปร์ที่มีนโยบายลงทุนหุ้น เพื่อให้ได้รับผลตอบแทนใกล้เคียงกับผลตอบแทนของดัชนี Hang Seng China Enterprise (HSCEI) 
“ตลาดหุ้นจีนยังน่าสนใจลงทุน ด้วยราคาหุ้นที่ถือว่าอยู่ในระดับที่ถูก เมื่อเทียบกับภูมิภาคถึง 30% โดยราคาต่อกำไร (พี/อี) ของตลาดหุ้นจีนต่ำกว่า 9 เท่า เมื่อเทียบกับภูมิภาคซึ่งอยู่ที่ประมาณมากกว่า 11 เท่า ซึ่งหากกลับไปซื้อขายในระดับเดียวกับภูมิภาคคาดว่า ตลาดหุ้นจีนจะมีโอกาสปรับเพิ่มขึ้น 30% จากปัจจุบัน นอกจากนี้มาตรการ QE 3 จะทำให้มีสภาพคล่องไหลเข้ามาในตลาดหุ้นทั่วโลก โดยเฉพาะตลาดหุ้นภูมิภาคเอเชียและจีนอีกด้วย” นายสาห์รัช กล่าว
ขณะที่เศรษฐกิจจีนในปีนี้จะเติบโตต่อเนื่องไม่ต่ำกว่า 7.5% ตามเป้าหมายของทางการจีนและคาดว่าธนาคารกลางจะลดอัตราดอกเบี้ยเงินกู้ลงอีก 1% เร็วๆ นี้ ทำให้คาดว่าเศรษฐกิจจีนจะไม่ชะลอตัวอย่างรุนแรง